《送仲指挥南还》
明代·张宁

去年送君春已过，花落莺啼蓟门路。今年仍作远游人，风雪还门岁行暮。

滦河半夜渡层冰，千里淮扬十日程。杨子江头沽酒宿，蓟门树里听鸡行。

到门应近元宵节，细柳营边新草发。刀斗无声清夜长，旌旗有影蛮烟绝。

去年携酒送君时，有约封侯来更迟。今年复送长安客，却忆从前送别诗。

作者简介：张宁（1426—1496）字靖之，号方洲，一作芳洲，浙江海盐人，明朝中期大臣。景泰五年进士，授礼科给事中。丰采甚著，与岳正齐名，英宗尝称为“我张宁”云。成化中出知汀州，先教后刑，境内利病悉罢行之。后为大臣所忌，弃官归，公卿交荐，不起。能诗画、善书法，著有《方洲集》等。